Piehl se fietsmaat steeds onder verdowingJéan du Preez is ernstig beseer toe ’n motor hom en André Piehl Saterdag getref het. (Foto: Verskaf) Jéan du Preez (60), die fietsryer wat saam met André Piehl deur ŉ sportnutsvoertuig raakgery is, is steeds onder verdowing in die hospitaal en aan ŉ ventilator gekoppel. Hy is ernstig beseer toe die motor hom en Piehl Saterdag getref het. Du Preez, direkteur van Elite Forklift Rental in Johannesburg, het ŉ gebreekte skeen- en kuitbeen, gebreekte ribbes en ŉ gekraakte werwel. Een van sy longe het ná die voorval platgeval en hy het ook verskeie vleeswonde aan sy arms en bene. Piehl is in die ongeluk dood. Maroela Media het vroeër berig dat die bestuurder van die Porsche Cayenne wat die fietsryers op die R512 naby Lanseria in Gauteng getref het, aanvanklik in hegtenis geneem, maar sedertdien vrygelaat is. Die bestuurder was na bewering onder die invloed van drank. Du Preez en sy vrou, Illinda, het drie seuns en twee kleinkinders. Daar is ook ŉ derde kleinkind op pad. Volgens sy seun, Simeon (30), is sy pa al sowat 20 jaar ŉ kranige bergfietsyer en ŉ algehele adrenalienverslaafde wat gek is oor enigiets wat wiele het. Hy is ook ŉ visjagter. Die gesin hou nou moed en bid dat God hul pa sal genees. “Ons vat dit maar dag vir dag. Ons probeer net kalm bly aangesien ons niks aan sy toestand kan verander nie. “Ons is vol vertroue dat God hom sal deurtrek. Ons het ook ŉ groot ondersteuningsnetwerk. Daar is baie mense wat vir ons boodskappe stuur en vir ons bid.” Simeon sê hulle hoop dat die dokters sy pa nog hierdie week van die ventilator kan afhaal indien alles goed verloop. “My ma praat met hom terwyl hy onder verdowing is. Sy moedig hom aan om te veg en sê dat daar baie mense is wat vir hom wag om volkome te herstel en dat ons hom liefhet.”